DEĊIŻJONI TAL-KUMMISSJONI
tat-30 ta’ April 2008
li tistabbilixxi l-kontribuzzjoni finanzjarja mill-Komunità għan-nefqa mġarrba fil-kuntest tal-miżuri ta’ emerġenza meħuda għall-ġlieda kontra l-influwenza tat-tjur fl-Olanda
(notifikata taħt id-dokument numru C(2008) 1668)
(It-test Olandiż biss huwa awtentiku)
(2008/360/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 90/424/KEE tas-26 ta’ Ġunju 1990 dwar in-nefqa fil-kamp veterinarju (1), u b’ mod partikolari l-Artikolu 3(3) u 3(a)(1) tagħha,
Billi:
(1)
Seħħew tifqigħat ta’ l-influwenza tat-tjur fl-Olanda fl-2003. It-tifqigħa ta’ din il-marda ppreżentat periklu serju għall-popolazzjoni tal-bhejjem tal-Komunità.
(2)
Għall-prevenzjoni tat-tixrid tal-marda u biex tingħata għajnuna għall-eradikazzjoni tagħha kemm jista’ jkun malajr, il-Komunità għandha tikkontribwixxi fin-nefqa eliġibbli mġarrba mill-Istat Membru skond il-miżuri ta’ emerġenza li ttieħdu fil-ġlieda kontra l-marda, kif inhu previst fid-Deċiżjoni 90/424/KEE.
(3)
Id-Deċiżjoni tal-Kummissjoni 2003/678/KE ta’ l-24 ta’ Settembru 2003 dwar kontribuzzjoni finanzjarja mill-Komunità għall-ispejjeż eliġibbli tal-qerda ta’ l-influwenza tat-tjur fl-Olanda fl-2003 (2) kkonċediet kontribuzzjoni finanzjarja mill-Komunità lill-Olanda għall-infiq imġarrab skond il-miżuri ta’ emerġenza biex tkun miġġielda l-influwenza tat-tjur implimentati fl-2003.
(4)
Din id-Deċiżjoni pprovdiet għall-ħlas ta’ l-ewwel pagament ta’ EUR 40 000 000.
(5)
Skond din id-deċiżjoni, il-bilanċ tal-kontribuzzjoni finanzjarja tal-Komunità għandu jitħallas fuq il-bażi ta’ l-applikazzjonijiet mibgħuta mill-Olanda fl-14 ta’ Marzu 2004, is-26 ta’ Lulju 2005 u t-2 ta’ Novembru 2006.
(6)
Fid-dawl ta’ dawn il-konsiderazzjonijiet, l-ammont totali tal-kontribuzzjoni finanzjarja tal-Komunità għan-nefqa eliġibbli mġarrba marbuta mal-qerda ta’ l-influwenza tat-tjur fl-Olanda fl-2003 għandu issa jiġi stabbilit.
(7)
Ir-riżultati ta’ l-ispezzjonijiet imwettqa mill-Kummissjoni b'konformità mar-regoli veterinarji tal-Komunità u l-kundizzjonijiet għall-għoti tal-kontribuzzjonijiet finanzjarji tal-Komunità wrew li l-ammont kollu ta’ l-infiq mibgħut ma jistax jiġi rikonoxxut bħala eliġibbli.
(8)
L-osservazzjonijiet tal-Kummissjoni, il-metodu ta’ kalkolu ta’ l-infiq eliġibbli u l-konklużjonijiet aħħarija ġew ikkomunikati lill-Olanda permezz ta’ ittri bid-dati tat-12 ta’ Lulju 2007, is-26 ta’ Ottubru 2007 u l-5 ta’ Diċembru 2007.
(9)
Il-miżuri stipulati f'din id-Deċiżjoni huma skond l-opinjoni tal-Kumitat Permanenti dwar il-Katina ta’ l-Ikel u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
Il-kontribuzzjoni finanzjarja totali tal-Komunità għall-infiq marbut mal-qerda ta’ l-influwenza tat-tjur fl-Olanda fl-2003 skond id-Deċiżjoni 2003/678/KE hija stabbilita għal EUR 65 516 152,41
Artikolu 2
Din id-Deċiżjoni hija indirizzata lir-Renju ta’ l-Olanda.
Magħmula fi Brussell, 30 ta’ April 2008.